Gholf: Grofgeskut maak hul stem dik by SA Ope | Maroela Media
Foto: SA Open/Twitter
Suid-Afrika se topdrie spelers op die wêreldranglys (Louis Oosthuizen, Brandon Grace en Charl Schwartzel) staan stewig ná twee rondes van die SA Ope.
Ernie Els het met 'n eerste ronde van 66 die vroeë voortou geneem op dag een van die 108ste SA Ope-toernooi by die Randparkklub in Randburg. Dit was egter Louis Oosthuizen wat 'n uitstekende 62 gespeel het om die voortou ná die eerste ronde te neem. Nou, ná dag twee, behoort die bopunt van die voorlopersbord aan Charl Schwartzel op -12. Charl het ses voëltjies en 'n arend aangeteken vir 'n ronde van 63 (op die Bushwillow-baan) om die kollig te steel.
Beide bane het moeiliker gespeel na die vorige nag se reën en daar was ook 'n volgehoue wind wat sake moeilik gemaak het. Die laaste twee rondes sal slegs op die Firethorn-baan gespeel word. Die groot trekpleister van hierdie toernooi is die drie plekke by aanstaande jaar se Britse Ope wat op die spel is.
Louis Oosthuizen het reeds die oudste Ope in Gholf, naamlik die Britse Ope, gewen. In sy strewe om die tweede oudste toernooi ook te wen het hy vandag 'n ronde van 70 aangeteken om op -10 te wees. Sy drie voëltjies in 'n ry op die twaalfde, dertiende en veertiende het momentum aan sy terugveg poging gegee nadat hy op die eerste putjie vandag 'n hou aan syfer afgestaan het.
Op die voorlopersbord is daar ses Suid-Afrikaners onder die top tien spelers.
3 Louis Oosthuizen -10
Zander Lombard -10
Kurt Kitayama -10
6 Jbe' Kruger -9
Mark Williams -9
8 Branden Grace -8
Matt Wallace -8
10 Thomas Aiken -7
Van die bekendes wat nie die kwalifisering van -2 vir die laaste twee rondes kon haal nie, is Trevor Immelman, George Coetzee en Justin Harding (die voorloper op die meriete-ordelys).
Onder die amateurs het Jovan Rebula die beste gevaar en hy is op -5 na twee rondes.
Daar was 240 spelers wat meeding het om te kwalifiseer vir die laaste twee rondes. Net die voorste 70 spelers en gelyk aan dié telling sal môre en Sondag in aksie wees. Die afsnypunt was -2.